CELEX: 31983D0030
Language: el
Date: 1983-01-24 00:00:00
Title: 83/30/ΕΟΚ: Απόφαση του Συμβουλίου της 24ης Ιανουαρίου 1983 περί εγκρίσεως της σιωπηρής ανανεώσεως ή της διατηρήσεως σε ισχύ ορισμένων συνθηκών φιλίας, εμπορίου και ναυτιλίας και των ομοειδών συμφωνιών τις οποίες τα Κράτη μέλη έχουν συνάψει με τις τρίτες χώρες

Avis juridique important

|

31983D0030

83/30/ΕΟΚ: Απόφαση του Συμβουλίου της 24ης Ιανουαρίου 1983 περί εγκρίσεως της σιωπηρής ανανεώσεως ή της διατηρήσεως σε ισχύ ορισμένων συνθηκών φιλίας, εμπορίου και ναυτιλίας και των ομοειδών συμφωνιών τις οποίες τα Κράτη μέλη έχουν συνάψει με τις τρίτες χώρες  

Επίσημη Εφημερίδα αριθ. L 032 της 03/02/1983 σ. 0029 - 0039

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 24ης Ιανουαρίου 1983  περί εγκρίσεως της σιωπηρής ανανεώσεως ή της διατηρήσεως σε ισχύ ορισμένων συνθηκών φιλίας, εμπορίου και ναυτιλίας και των ομοειδών συμφωνιών τις οποίες τα Κράτη μέλη έχουν συνάψει με τις τρίτες χώρες  (83/30/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,  την απόφαση 69/494/ΕΟΚ του Συμβουλίου της 16ης Δεκεμβρίου 1969 περί της προοδευτικής ενοποιήσεως των συμφωνιών που αφορούν τις εμπορικές σχέσεις των Κρατών μελών με τις τρίτες χώρες και περί της διαπραγματεύσεως των κοινοτικών συμφωνιών (1), και ιδίως το άρθρο 3,  την πρόταση της Επιτροπής,  Εκτιμώντας:  ότι για τις συνθήκες φιλίας, εμπορίου και ναυτιλίας και τις ομοειδείς συμφωνίες των Κρατών μελών της Κοινότητας, η σιωπηρή ανανέωση ή η διατήρηση σε ισχύ μετά το τέλος της μεταβατικής περιόδου εγκρίθηκε τελευταία με την απόφαση 82/502/ΕΟΚ (2)·  ότι τα ενδιαφερόμενα Κράτη μέλη ζήτησαν πάλι την έγκριση να ανανεώσουν σιωπηρά ή να διατηρήσουν σε ισχύ τις διατάξεις, τα αντικείμενα των οποίων υπάγονται στην κοινή εμπορική πολιτική κατά την έννοια του άρθρου 113 της συνθήκης και οι οποίες συμπεριλαμβάνονται στις συνθήκες φιλίας, εμπορίου και ναυτιλίας και στις ομοειδείς συμφωνίες που απαριθμούνται στο παράρτημα, προκειμένου να αποφύγουν διακοπή των συμβατικών εμπορικών σχέσεών τους με τις σχετικές τρίτες χώρες·  ότι, οπωσδήποτε, τα περισσότερα από τα θέματα που καλύπτονται απ' αυτές τις εθνικές συνθήκες και συμφωνίες αποτελούν πλέον αντικείμενο κοινοτικών συμφωνιών· ότι, υπό τις συνθήκες αυτές, πρόκειται να εγκριθεί η διατήρηση των διατάξεων αυτών μόνο για τα θέματα που δεν καλύπτονται από κοινοτικές συμφωνίες· ότι η έγκριση αυτή δεν μπορεί, επομένως, να βλάψει την υποχρέωση των Κρατών μελών να αποφύγουν, και αν χρειασθεί να εξαλείψουν, κάθε ασυμβίβαστο μεταξύ αυτών των συνθηκών και συμφωνιών και των διατάξεων του κοινοτικού δικαίου·  ότι οι διατάξεις των συνθηκών και συμφωνιών που θα ανανεωθούν σιωπηρά ή θα διατηρηθούν σε ισχύ δεν πρέπει να αποτελέσουν, κατά τη συγκεκριμένη περίοδο, πρόσκομμα στην εφαρμογή της κοινής εμπορικής πολιτικής·  ότι τα ενδιαφερόμενα Κράτη μέλη δήλωσαν ότι η σιωπηρή ανανέωση ή η διατήρηση σε ισχύ των συνθηκών και συμφωνιών αυτών δεν θα μπορούσε να εμποδίσει την έναρξη κοινοτικών εμπορικών διαπραγματεύσεων με τις σχετικές τρίτες χώρες και ότι δέχονται να υπαγάγουν τα εμπορικά θέματα, που συμπεριλαμβάνονται στις υφιστάμενες διμερείς συμφωνίες, στις κοινοτικές συμφωνίες των οποίων προβλέπεται η διαπραγμάτευση·  ότι, στο τέλος της διαβουλεύσεως που προβλέπεται στο άρθρο 2 της αποφάσεως 69/494/ΕΟΚ, διαπιστώθηκε, όπως το επιβεβαιώνουν οι προαναφερθείσες δηλώσεις των ενδιαφερομένων Κρατών μελών, ότι οι εν λόγω διμερείς συνθήκες και συμφωνίες δεν αποτελούν, κατά τη συγκεκριμένη περίοδο, πρόσκομμα στην εφαρμογή της κοινής εμπορικής πολιτικής·  ότι, όμως, τα ενδιαφερόμενα Κράτη μέλη δήλωσαν ότι δέχονται να προβούν στην προσαρμογή ή, αν χρειασθεί, στην καταγγελία των συνθηκών και συμφωνιών αυτών, στο μέτρο που η σιωπηρή ανανέωση ή η διατήρηση σε ισχύ των διατάξεων που έχουν σχέση με τα θέματα που υπάγονται στο άρθρο 113 της συνθήκης θα παρουσιαζόταν, κατά τη συγκεκριμένη περίοδο, σαν πρόσκομμα στην εφαρμογή της κοινής εμπορικής πολιτικής·  ότι οι σχετικές συνθήκες και συμφωνίες περιλαμβάνουν ρήτρες καταγγελίας με προθεσμία προειδοποιήσεως μεταξύ τριών και δώδεκα μηνών·  ότι, υπό τις συνθήκες αυτές, δεν υπάρχει αντίρρηση για τη σιωπηρή ανανέωση ή τη διατήρηση σε ισχύ των εν λόγω διατάξεων μέχρι τις 31 Δεκεμβρίου 1984,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Οι διατάξεις, τα θέματα των οποίων υπάγονται στην κοινή εμπορική πολιτική κατά την έννοια του άρθρου 113 της συνθήκης, και που περιλαμβάνονται στις συνθήκες φιλίας, εμπορίου και ναυτιλίας και στις ομοειδείς συμφωνίες που απαριθμούνται στο παράρτημα, μπορούν να ανανεωθούν σιωπηρά ή να διατηρηθούν σε ισχύ μέχρι τις 31 Δεκεμβρίου 1984, για τα θέματα που δεν  καλύπτονται από τις συμφωνίες μεταξύ της Κοινότητας και των εν λόγω τρίτων χωρών και εφόσον δεν αντιβαίνουν στις υφιστάμενες κοινές πολιτικές.  Άρθρο 2  Η παρούσα απόφαση απευθύνεται στα Κράτη μέλη.  Έγινε στις Βρυξέλλες, στις 24 Ιανουαρίου 1983.  Για το Συμβούλιο  Ο Πρόεδρος  H. W. LAUTENSCHLAGER  (1) ΕΕ αριθ. L 326 της 29. 12. 1969, σ. 39.  (2) ΕΕ αριθ. L 230 της 5. 8. 1982, σ. 19.